Thue W. Schwartz
Thue W. Schwartz, Thue Walther Schwartz, f. 1951, dansk læge, der 1976-79 var ansat ved Institut for Medicinsk Biokemi ved Aarhus Universitet og 1979-81 gæsteforsker ved University of Chicago. Som forskningsprofessor 1984-89 etablerede han Laboratoriet for Molekylær Endokrinologi på Rigshospitalet; fra 1997 har han været professor i molekylær farmakologi ved Københavns Universitet og leder af Laboratoriet for Molekylær Farmakologi på Panum Instituttet.
Hans forskning vedrører især G-protein-koblede receptorer (se signalstoffer), hvis opbygning og funktioner han har klarlagt med betydning for udvikling af nye lægemidler. Fra 1994 har han været medlem af Det Kongelige Danske Videnskabernes Selskab, og i 2001 modtog han Novo Nordisk Prisen.